খায়রুল আলম সেপ্টেম্বরে গাইবান্ধা সদরে বোমা হামলা চালানোর দায়িত্ব পান। সেখানে বেশ কিছুদিন থেকে আবার চাউলহাটি ক্যাম্পে চলে আসেন। যেখান থেকে প্রতিদিনই যুদ্ধ করতে হয়েছে অমরখানায়। ভারতের আধাসামরিক বাহিনীর সহায়তায় ব্যাপক যুদ্ধের মাধ্যমে ২০ নভেম্বর অমরখানা দখল করে মুক্তিবাহিনী। এরপর ২১, ২২, ২৩ নভেম্বর যুদ্ধ করে ২৪ নভেম্বর জগদল ক্যাম্প দখলে নেন মুক্তিযোদ্ধারা। এরপর সেখান থেকে পঞ্চগড়ে শহরের ভেতর প্রবেশ করেন তারা। সেখানে ২৬, ২৭ ও ২৮ নভেম্বর বেশ কিছু সম্মুখযুদ্ধে লিপ্ত হতে হয়। এরই মাঝে পাকবাহিনী করতোয়া নদীর এপারে (বর্তমানে যেটা তেঁতুলিয়া মোড়) লোক ধরে এনে ব্যাপক হত্যাযজ্ঞ চালায়। পরে যা বধ্যভূমি হিসেবে স্বীকৃতি পেয়েছে। তাদের সহযোগিতা করে স্থানীয় রাজাকাররা। যাদের মধ্যে বিহারীরা ছিল দুর্ধর্ষ।